9. schôdza NR SR - 12.deň - B. popoludní
Dátum: 2024-02-20
Poslanec: Petrík, Simona (PS)
Druh vystúpenia: Vystúpenie v rozprave

2. Ďakujem veľmi pekne. Takže budem pokračovať ďalej v odôvodňovaní podstaty nášho spoločne navrhovaného zákona o zavedení príspevku na predprimárne vzdelávanie dieťaťa. Opäť len v skratke pripomeniem, že ide o príspevok, my nechceme zavádzať nejaký úplne nový príspevok a ďalší príspevok navyše, my chceme nahradiť súčasný príspevok na starostlivosť o dieťa, to je prvá vec, čo chceme spraviť, ten je nevyužívaný a je v podstate už redundantný. A zároveň týmto príspevkom chceme vlastne ukončiť diskrimináciu všetkých rodičov, ktorí sú aktuálne diskriminovaní tým, že nemajú nárok na predĺžený rodičovský príspevok, ktorý platí od 1. augusta 2023 a platí vlastne pre všetky rodiny s deťmi nad tri roky, keď ich dieťa nezobrali do štátnej škôlky, ale títo rodičia museli to dieťa prihlásiť iba počas riadneho zápisu, ktorý sa deje len v mesiaci máj, a keď to nestihli z rôznych dôvodov, vysvetlím, napríklad jeden takýto dôvod je, keď dajme tomu tá rodina žila v nejakom meste, vymyslím si, v Žiline, kde nemali problém so škôlkou, takže ich dieťa chodilo do škôlky dajme tomu štvorročné, ale potom sa rozhodli presťahovať do Bratislavy a presťahovali sa napríklad v marci alebo vo februári, predstavme si terajšiu situáciu. Prišli do Bratislavy, zistili, že miesto v škôlke absolútne nikde pre ne nie je, tak by si chceli požiadať o predĺžený rodičovský príspevok, ale nemôžu to urobiť, lebo nestihli, nestihli vlastne zápis do škôlky v Bratislave v tom riadnom termíne, čiže v máji 2023 v podstate by to museli stihnúť, ale ako to mohli stihnúť, keď vtedy ešte v Bratislave nežili. Čiže toto je jedna nie nereálna situácia, tých situácií rodinných je kopec, kedy tí rodičia nemajú aktuálne nárok na predĺžený rodičovský príspevok, a my presne týmto našim príspevkom chceme pomôcť zamedziť tejto diskriminácii, aby si mohli požiadať o tento príspevok. Čo je ešte dôležité povedať, že to je príspevok, ktorý nevyplácame, nechceme vyplácať plošne 450 eur mesačne, tak ako sa vypláca rodičovský príspevok všetkým naraz rovnako, my ho práveže chceme vyplácať do výšky účelovo vynaložených nákladov. Čiže keď raz tá škôlka stojí 250 eur nejaká cirkevná napríklad, tak vyplatíme 250, hej, na základe tej zmluvy s tým poskytovateľom. Keď tá škôlka stojí 550 eur, tak vyplatíme maximálnu sumu 450 eur. Čiže toto má byť tá adresnosť, ktorá je tiež súčasťou nášho príspevku. Ale ja by som teda ďalej pokračovala v tom, kde som prestala pred obedňajšou prestávkou. Hovorila som o nedostatku miest v škôlkach, v materských školách, ktorý je naozaj problémom dlhodobo systémovo neriešeným. Hovorila som, že sa to už naozaj ťahá viac ako dekádu a že sa to už aj prehupuje do, do ďalšej, do ďalšej fázy. Snaha pracujúcich rodičov umiestniť svoje deti v zariadeniach predprimárneho vzdelávania naráža buď na nedostatočné kapacity, alebo na nefunkčné systémy podpory, ako je napríklad nedostatočná a neadekvátne rozmiestnená sieť verejných predškolských zariadení. Čiže nejde len o en bloc nedostatok miest v škôlkach, pretože niekde už tie škôlky sú dostatočné. Poviem príklad Karlova Ves, odkiaľ ja som, kde žijem, tam už dlhodobo nemáme problém s nedostatkom miest v škôlkach a prijímame dokonca aj deti z iných mestských častí, ale taký Ružinov alebo aj Petržalka ešte stále sa boria s nedostatkom miest, pretože sú skrátka tie siete zle rozmiestnené, alebo sú tam iné dôvody, ktoré ale treba riešiť operatívne a pragmaticky, a nielen budovaním nových budov, ktoré neskôr môžu zostať naozaj prázdne. Deklarované podporné nástroje nesmerujú adresne tam, kde ich rodiny s deťmi potrebujú. Neriešia problém dostupnosti služieb komplexne. Zameriavajú sa len na dobudovávanie kapacít bez ohľadu na ich dlhodobú udržateľnosť. Nerieši sa financovanie miesta dieťaťa v zariadení, len stavby budov a materiálne vybavenie. Rovnako tak sa doposiaľ neriešilo financovanie prevádzky týchto zatiaľ nevybudovaných zariadení. Pokiaľ sa teda aj podarí z plánu obnovy vybudovať dostatok zariadení predprimárneho vzdelávania, pri súčasnej situácii, kedy samosprávy prišli nehospodárnymi rozhodnutiami bývalého ministra financií Igora Matoviča o veľké množstvo finančných prostriedkov, nebudú schopné tieto zariadenia potom prevádzkovať, nebudú mať dostatok personálu a ani ten nebudú môcť adekvátne zaplatiť. Nehovoriac o tom, čo som už spomínala, že pri klesajúcej pôrodnosti o niekoľko rokov už ďalšie nové priestory nebudú potrebné, pretože nedostatok miest v škôlkach tu máme už naozaj pomaly, neviem, štrnásť-pätnásť rokov a obdobie, kedy bolo potrebné a nutné a vyslovene urgentné stavať nové škôlky, sme už ako krajina premeškali. Toto všetko znamená, že absentuje systémová finančná podpora rodín s deťmi od troch rokov, teda práve v čase, keď deti spravidla nastupujú do materských škôl a rodičia ich často musia umiestňovať do súkromných škôlok, pretože v obecných škôlkach ich žiadosti z dôvodu nedostatku kapacít zamietli. Súkromné materské školy sú finančne náročnejšie, rodič si tak zaplatí nemalé peniaze a značne by mu pomohlo, ak by mohol aspoň časť týchto nákladov mať refundovaných práve cez nami navrhovaný príspevok. Najmä v období, keď sa enormne zvyšujú životné náklady vo všetkých oblastiach, a teda aj náklady na zabezpečenie starostlivosti o deti v dôsledku zvyšovania vstupných a režijných nákladov, inflácie či energetickej krízy. Tento príspevok zároveň pomôže odľahčiť aj možný nárazový tlak na samosprávy a ich kapacity v zariadeniach materských škôl, kam prihlasujú rodičia deti s príslušným trvalým bydliskom, prípadne deti vo veku zákonne nárokovateľnom na miesto v zriadení materských škôl. Čo je ale najdôležitejšie, ešte raz to pripomeniem, tento príspevok zároveň efektívne rieši situáciu mnohých rodín, ktoré aktuálne nemajú nárok na tzv. predĺžený rodičovský príspevok, ktorý má slúžiť na pokrytie nákladov spojených s umiestnením dieťaťa do súkromnej školy, do súkromnej materskej školy v prípade, že nedostalo miesto v obecnej materskej škole. Tento nárok im však vzniká len vtedy, pokiaľ stihnú riadny zápis do materskej školy, ktorý sa koná na celom Slovensku vždy v mesiaci máj. Pokiaľ z akýchkoľvek dôvodov tento riadny zápis nestihnú, nárok na predĺžený rodičovský príspevok nemajú a musia čakať do ďalšieho mája, aby stihli riadny zápis do materskej školy. Túto dobu im pomôže vykryť práve náš príspevok na predprimárne vzdelávanie dieťaťa, ktorý môžu využiť vždy, keď umiestnia dieťa do akejkoľvek materskej školy a predložia príslušnému úradu práce zmluvu s poskytovateľom tejto služby, a to až do obdobia buď nástupu dieťaťa na povinnú školskú dochádzku, alebo kým mu nevznikne nárok na predĺžený rodičovský príspevok. Čiže preklenú to obdobie a potom si môžu požiadať o predĺžený rodičovský príspevok. Inými slovami týmto riešením naprávame nedotiahnutý zákon o predĺženom rodičovskom príspevku z dielne strany HLAS, ktorá z neho vynechala množstvo rodín, a tie sú tým doteraz diskriminované, keďže si nárok naň nemôžu uplatniť. Náš príspevok si bude môcť uplatniť každý pracujúci alebo študujúci rodič, ktorý umiestni svoje dieťa či deti do materskej školy. V súčasnosti existuje až 46 % jednorodičovských domácností a viac ako 40 % domácností s dvomi rodičmi a s tromi a viac deťmi, ktoré sa nachádzajú v pásme chudoby. Je preto naozaj namieste analyzovať a revidovať podporné systémy pre rodiny, ktoré máme dnes k dispozícii, a hľadať nástroje, ktoré slovenským rodinám, ako aj rodinám, ktorým bolo poskytnuté dočasné útočisko, rýchlo, procesne jednoducho a hlavne adresne pomôžu, budú motivujúce s potenciálom na vytvorenie udržateľného a odolného, funkčného podporného prostredia pre všetky rodiny s deťmi. Vágne vytvorenie inštitútu detských skupín, ktoré som už spomínala a ktoré nebolo sprevádzané žiadnou informačnou kampaňou, očividne tento účel nesplnilo, pretože aktuálne, ja som predtým spomínala situáciu na bratislavskom VÚC, kde je zaregistrovaných len päť detských skupín do dnešnej doby, a ten zákon už funguje, myslím, vyše dva roky, tak dokopy, aby ste vedeli, dokopy, ak sa náhodou niečo nezmenilo, čo môže byť, ja som to, myslím, naposledy overovala v novembri 2023, dokopy vo všetkých VÚC na celom Slovensku, vo všetkých ôsmich krajoch bolo dokopy zaregistrovaných doteraz len 14 detských skupín. To je veľmi málo, skrátka tie skupiny nefungujú, ženy o nich nevedia, sú pre ne zbytočné, väčšinou si nechávajú deti keď tak varovať v podstate na čierno nejakým svojim kamarátkam, keď ich nechcú, alebo nemôžu dať do škôlok, čiže tie detské skupiny naozaj nefungujú. Predkladaný návrh zákona o príspevku na predprimárne vzdelávanie dieťaťa efektívne rieši všetky tieto mnou pomenované situácie a je plne v súlade s plánom obnovy, pretože Slovenská republika sa zaviazala zvýšiť zaškolenosť detí a garantuje miesta v programoch predprimárneho vzdelávania, a takisto je v súlade aj s partnerskou dohodou, kde sa záväzok podporí programom predprimárneho vzdelávania a ranej starostlivosti, zosúlaďovania rodinného a pracovného života a uľahčenia prístupu na trh práce pre rodičov malých detí. Takže keď to zhrniem, na záver teda by som zhrnula všetky tie, ten celý náš návrh. Teda navrhujeme, aby sa podmienky čerpania príspevku upravili nasledovne. Predĺženie doby čerpania príspevku na dieťa do nástupu na povinnú školskú dochádzku, čiže už nie do troch rokov, ale až do tých šiestich, poťažmo siedmich, možnosť čerpania všetkým rodičom, ktorí sa preukážu pracovným pomerom, aj inej národnosti, aj osoby, ktorým bolo poskytnuté dočasné útočisko, aj na skrátený pracovný úväzok, aby bola garantovaná a deklarovaná účasť dieťaťa na programe predprimárneho vzdelávania a programoch starostlivosti. Navýšenie tohto príspevku na maximálnu mesačnú sumu 450 eur, oprávnenej osobe budú refundované len reálne uskutočnené výdavky a platby zariadeniu za poskytnuté služby ako refundácia nákladov na zabezpečenie účasti dieťaťa na programe predprimárneho vzdelávania, čiže len do tej výšky vynaložených nákladov. A potom posledná veta, to je možnosť prechodnej lehoty, zavádzame ešte aj prechodnú lehotu v dĺžke troch mesiacov po skončení rodičovskej dovolenky na preklenutie obdobia, ktoré je potrebné na efektívne hľadanie si práce, keďže kým rodič zabezpečuje starostlivosť o dieťa počas rodičovskej dovolenky, nie vždy má podmienky na to, aby si mohol prácu hľadať, obzvlášť v prípade jednorodičov. V súčasnej dobe s dosiahnutím hranice troch rokov veku dieťaťa prichádza aj rodičovský príspevok, pokiaľ teda nemá nárok na predĺžený, ako sme spomínali, a zostáva prakticky bez príjmu a akejkoľvek finančnej podpory od štátu, preto zavádzame ešte aj možnosť prechodnej lehoty v dĺžke tri mesiace. Náš návrh zákona je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná. My ako predkladateľky a predkladateľ budeme veľmi radi, ak tento náš praktický a potrebný návrh podporíte a nenecháte rodičov detí vo veku tri až šesť, resp. sedem rokov v štichu. Ďakujem veľmi pekne.